Alueiden komitean päätöslauselma "Tuesta paikallisvaltuutetuille, jotka joutuvat hyökkäysten ja uhkausten kohteeksi baskimaassa"

(2003/C 244/12)

ALUEIDEN KOMITEA, joka

A. ottaa huomioon, että AK on paikallis- ja alueviranomaisia edustava Euroopan unionin elin ja siis etuoikeutetussa asemassa tarkkailtaessa unionin paikallisdemokratiaa,

B. ottaa huomioon, että ihmisarvo, vapaus, tasa-arvo ja solidaarisuus ovat Euroopan unionin jakamattomia ja yleismaailmallisia perusarvoja ja että unioni edistää näiden yhteisten arvojen säilyttämistä ja kehittämistä kunnioittamalla Euroopan kansojen kulttuurista monimuotoisuutta ja perinteiden kirjoa sekä jäsenvaltioiden kansallista identiteettiä ja niiden julkisen vallan järjestelmää valtio-, alue- ja paikallistasolla,

C. ottaa huomioon, että erilaisten suuntausten, kulttuurien, uskonkatsomusten ja elämänvalintojen vapaa ilmaiseminen on avoimen yhteiskunnan perusta,

D. ottaa huomioon, että ETA:n ja sen liittolaisjärjestöjen suunnitelmalliset, järjestelmälliset ja valikoivat väkivaltaiset terrori-iskut Baskimaan ja Navarran paikallisvaltuutettuja kohtaan uhkaavat EU:n perustana olevia demokratian ja oikeusvaltion periaatteita; että kyseisillä alueilla ja kaikkialla Espanjassa on viime vuosina murhattu useita kansanpuolueen ja sosialistipuolueen kunnanvaltuutettuja; että kymmenet Baskimaan kunnanvaltuutetut ovat eronneet tehtävästään ja yksi kunnanvaltuusto on jopa hajotettu; että poliisisaattueiden on jatkuvasti huolehdittava satojen Baskimaan paikallisvaltuutettujen henkilökohtaisesta suojelusta,

E. ottaa huomioon, että demokraattisten puolueiden, jotka torjuvat avoimesti kaikkinaisia yrityksiä pysäyttää yhteisinä arvoina olevien ihmisarvon, vapauden, tasa-arvon ja solidaarisuuden kehitys, on erittäin vaikea koota ehdokaslistojaan Baskimaan paikallisvaaleissa (ja niiden on turvauduttava Espanjan muiden alueiden puolueaktivisteihin); että näiden puolueiden toimistoja on suojeltava ja että niiden vaalitilaisuuksia uhataan avoimesti väkivallalla,

F. ottaa huomioon, että Espanjassa on jouduttu muuttamaan useita lakeja (vaalilakeja, paikallislakeja jne.) kunnanvaltuutettujen suojelemiseksi; että hallitusten ja puolueiden on ponnisteltava ankarasti suojellakseen paikallisvaltuutettuja ja että Espanjan yleinen mielipide ruokkii yhä vakavammiksi käyviä epäilyjä seuraavien kunnallisvallien legitiimiydestä, kun vaalit on järjestettävä edellä kuvatuissa olosuhteissa,

G. ottaa huomioon, että terroristijärjestö ETA pyrkii veriteoillaan hyökkäämään paikallisvaltuutettuja vastaan, koska he ovat Espanjan poliittisten valtuutettujen ketjun heikoin lenkki, ja että järjestön tarkoituksena on estää demokraattisten puolueiden oikeus edustaa kansalaisia ja ne pyrkivät näin vääristämään tiettyjen vaalien tulosta,

H. ottaa huomioon, että tällaiset terroriteot rajoittavat äänioikeutta ja oikeutta asettua ehdokkaaksi kunnallisvaaleissa ja siis kansalaisten tahdonilmausta ja poliittista osallistumista, jotka ovat julkisen vallan auktoriteetin perustekijöitä,

hyväksyi 49. täysistunnossaan (huhtikuun 10. päivän kokouksessa) yksimielisesti 8 pidättyessä äänestämästä seuraavan päätöslauselman.

Edellä mainituista syistä alueiden komitea

1. Torjuu jälleen kerran kategorisesti kaikenlaisen väkivallan ja Tuomitsee mitä päättäväisimmin ylipäätään kaikki attentaatit tai terroriuhat ja erityisesti toiminnan, jonka taustalla on ETA-järjestö ja joka on suunnattu Baskimaan kunnanvaltuutettuja vastaan.

2. Ilmaisee kaikkien Euroopan kuntien ja alueiden poliittisten vastuuhenkilöiden nimissä tunnustuksensa ja solidaarisuutensa lukuisten uhrien perheille.

3. Ilmaisee lämpimimmän ja vilpittömimmän tukensa kaikille niille kunnanvaltuutetuille, jotka ovat joutuneet hyökkäysten ja uhkausten kohteeksi, ja rohkaisee heitä jatkamaan demokraattista toimintaansa puolustamalla demokratiaa, vapautta ja oikeusvaltiota niistä pöyristyttävistä olosuhteista huolimatta, joissa heidän on harjoitettava legitiimeimpiä oikeuksiaan.

4. Ilmaisee niin ikään tukensa ja solidaarisuutensa Espanjan viranomaisille, demokraattisille puolueille ja henkilöille, joiden on määrä asettua ehdokkaiksi seuraavissa vaaleissa sietämättömän terroripaineen alaisina.

5. Ilmaisee toiveensa, että jäsenvaltioiden keskinäistä yhteistyötä poliisi- ja oikeusasioissa vahvistetaan kaikkinaisen terrorismin kitkemiseksi EU:sta.

6. Tuomitsee kaikki ne, jotka osallistuvat rikolliseen toimintaan, antavat siihen luvan, lietsovat sitä, tukevat sitä tai harjoittavat sitä, ja paheksuu kaikkia yrityksiä hyötyä tästä tilanteesta poliittisen edun saamiseksi.

7. Valtuuttaa puheenjohtajansa toimittamaan tämän päätöslauselman Euroopan komissiolle, neuvostolle, Euroopan parlamentille sekä Espanjan ja Baskimaan hallitukselle.

Bryssel 10. huhtikuuta 2003.

Alueiden komitean

puheenjohtaja

Albert Bore